Y CYFAMMOD DISIGL. 


““ Canys y mynyddoedd a giliant, a'r bryniau a symudant: eithr 
(o y nhrugaredd ni chilia oddi wrthyt, a chyfammod fy hedd ni syfl, 
medd yr Arglwydd sydd yn trugarhau wrthyt.” —saiah liv. 10. 


Ton—** Old Darby.” 


Chwi gedyrn binaclau y ddaear, 
Gyd-oeswch a huan a lloer ; 
Safasoch effeithiau difaol 
A threulfawr hin wresog, ac oer ; 
A welsoch yr oll er y dechreu, 
Hil Adda, yn dôar ol tô! 
A'r diluw, aruthrol lifiadau, 
A'ch cuddiodd yn nyddiau'r hen Nô. 


Chwi heriwch alluoedd elfenol 
Ferâon tragwyddol o'r bron ! 
Taranau, mellt saethawl, corwyntoedd, 
A chenllif dyfnderoedd y don! 
Ond gwelaf ryw ddiwrnod gyferbyn, 
A ellwch chwi sefyll pryd hyn ? 
Y ddaear a ymchwel fel meddwyn, 
A nerthoedd y nefoedd a gryn! 


Ti'r Aran, ar Wyddfa gyrhaeddfawr, 
Chwi neidiwch yn awr hyd y ne'! 
Mynyddoedd yr Andes ymbrangciant, 
Fel hyrddod y llamant o'u lle! 

I hofian fel brain yn yr entrych, 
Chwi chwythir ag anadl yr Ior! 

A'ch twrf megys myrdd o daranau 
Fydd gymmysg a rhuad y môr. 

Y cloion, a'r clymau cadarnaf, 
Ddattodant fel dyfroedd yn awr, 

Y temlau, a'r tyrau uchelfrig, 
Ysgydwir yn gandryll i'r llawr ! 

Ond ped â'i yn deilchion i'r dyfnder 
O'i chylchoedd y belen 'rwy'n byw, 

Ymollwng ar ddamchwa dragwyddol, 
Nid ysgog cyfammod fy Nuw ! 


Tymhestloedd o dân ac o frwmstan, 
O'r nefoedd ddylifant i lawr ; 

Rhyferthwy o ddiluw brwmstanaidd 
Ysguba bob congl yn awr ! 

Y nefoedd a'r ddaear ânt heibio, 
Yn adeg nos Sadwrn y byd: 

Ond rhwymau'i gyfammod sydd eto 
Yn para'n ddiysgog o hyd. 


Yr annuw a welaf mewn cyffro, 
Am rywle i ddianc ar ffo ! 

A'i floedd am fynyddoedd i'w guddio 
A'i dremyn yn dduach na'r glo ! 
(noi 'i dafod wna'r truan gan arswyd 

Pob aelod fel deilen a gryn 
Ond llechu dan nawdd y cyfammod 
Wna'r Cristion yn dawel pryd hyn. 


Fan yma mae'n eistedd yn llonydd, 
Digyffro, o gyrhaedd pob gwg, 

Yn gweled cynhebrwng holl natur, 
A'r nefoedd yn mournio mewn mwg, 

Ar un o dalfryniau gwyrddleision 
Gwlad tragwyddoldeb bell draw, 

Gan dreblu yr anthem na dderfydd, 
A thelyn o aur yn ei law. 


Dychmygaf ei weled ef wed'yn, 
Draw, draw, y'mhen oesau ri'r dail 
Yn nghanol rhyw gwmni claerwynion, 
A'i wisg yn ddysgleiriach na'r haul ; 
Yn gwaeddi ar ludw'r hen ddaear 
(Heb hanes, gwyrddlesni na choed), 
“ Cyfammod fy Nuw i sydd eto 
Mor gadarn ei dir ag erioed.” 


Mae'n gofyn wrth edrych o'i gwmpas, 
““ Ple'r ydych, amodau y llawr ? 
A luniwyd rhwng penau coronog, 
Ple'r ydych ? p'le'r ydych chwi'n awr ? 
Pa le mae yr holl gyfammodau 
Wnaed yma gan ddyn gyda dyn?” 
Ond tawel ddystawrwydd pruddglwyfus 
Sisialai, “ Nid oes yma'r un.” 


Mi'u clywaf wrth esgyn i fyny, 
Drwy oror ysplenydd y gwawl, 
Yn taro ar dant y cyfammod, 
Ryw ganiad sydd danllyd o fawl, 
Nes ydyw mynyddoedd bytholfyd 
Yn dawnsio wrth adsain eu cân ; 
Ond prysur ddiflanant o'm golwg, 
Diflanant, diflanant yn lân. 


Y Gwr a fu gynt o dan hoelion, 
Dros ddyn pechadurus fel fi, 
A yfodd y cwpan i'r gwaelod, 
Ei hunan ar ben Calfari ; 
Ffynhonell y cariad trag'wyddol, 
Hen gartref meddyliau o hedd, 
Dwg finau i'r unrhyw gyfammod, 
Na thorir gan angeu na'r bedd. 


Huw DERFEL. 

Y FARN A FYDD, 


“ Ond gwybydd y geilw Duw di Vr farn am hyn oll.” —DPreg. 
7 ; y 2 








Gwna'n llawen, ŵr, o fewn dy fro, 
A chwardd tra dalio'r dydd ; 
Nac ofna neb, ac na thristâ,— 


Ond, cofia'r farn a fydd ! 


Mwynha bob pleser, myn dy chwant, 
Na ffrwyna'r trachwant rydd ;. 

Mewn rhwysg a gloddest treulia'th dda, 
Ond, cofia'r farn a fydd ! 





Diystyra grefydd a phob da, 
A phoera'n ngwyneb ffydd : 
Oddiwrth foesoldeb ymbellâ,— 
Ond, cofiar farna fydd ! 
Myn bob difyrwch yn mhob man, 
Gwna'n ddiddan yn dy ddydd ; 
Mewn gwin a gwleddoedd llawenha,— 
Ond, cofia'r farn a fydd! 
Na wrando ar un cynghor cu, 
Na'r ymresymu sydd ; 
Dirmyga'r ddeddf, a thôr bob darn,— 
Ond cofia'r farn a fydd ! 
Cais bob llawenydd, na lwfrhâ, 
Ymhoywa, rhodia'n rhydd ; 
Gwna orchymynion Duw yn sarn, 
Ond cofia'r farn a fydd ! 
Yfarn! yfarn! yfarn a fydd ! 
O! ryfedd ddydd a ddaw ; 
Yfarn! yfarn! y farn a fydd ! 
A'th ddyry'n brudd mewn braw. 
EBEN FARDD. 

